CELEX: 52019PC0547
Language: sk
Date: 2019-11-11
Title: Návrh VYKONÁVACIE ROZHODNUTIE RADY, ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli11. 11. 2019
            COM(2019) 547 final
            2019/0239(NLE)
            Návrh
            VYKONÁVACIE ROZHODNUTIE RADY,
            ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“
                  1
               ) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Spojené kráľovstvo požiadalo listom, ktorý Komisia zaevidovala 2. apríla 2019, o povolenie naďalej uplatňovať opatrenie odchyľujúce sa od všeobecných zásad upravujúcich právo na odpočet DPH na vstupe v súvislosti s prenájmom alebo leasingom vozidiel, ak sa vozidlo nevyužíva výlučne na podnikateľské účely. Spolu so žiadosťou o predĺženie Spojené kráľovstvo predložilo aj správu obsahujúcu preskúmanie percentuálneho obmedzenia uplatňovaného na právo na odpočet DPH pri prenájme alebo leasingu vozidiel, ktoré sa nevyužívajú výlučne na podnikateľské účely. 
            
            
               Komisia v súlade s článkom 395 ods. 2 smernice o DPH informovala listami z 29. apríla 2019 ostatné členské štáty o žiadosti predloženej Spojeným kráľovstvom. Listom z 2. mája 2019 Komisia oznámila Spojenému kráľovstvu, že má všetky informácie, ktoré považuje za potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článkoch 168 a 169 smernice o DPH sa stanovuje, že zdaniteľná osoba má právo na odpočítanie DPH účtovanej pri nákupoch tovaru a služieb, ktoré sú použité na účely jej zdaniteľných transakcií. V článku 26 ods. 1 písm. a) smernice o DPH sa zároveň stanovuje, že použitie tovaru, ktorý je súčasťou majetku podniku, na súkromné účely, sa má považovať za poskytovanie služieb za protihodnotu, ak je DPH za tento tovar úplne alebo čiastočne odpočítateľná. Týmto systémom sa teda zabezpečí, že keď bola príslušná DPH na vstupe pôvodne odpočítaná, konečná spotreba je zdanená.
            
            
               V súvislosti s motorovými vozidlami je niekedy pre zdaniteľné osoby ťažké a náročné zistiť a zaevidovať rozdiel medzi použitím na účely podnikania a použitím na súkromné účely a pre daňové úrady je zase ťažké a náročné overiť skutočné oddelenie týchto použití. Platilo by to aj v prípade, keby Spojené kráľovstvo využilo možnosť stanovenú v článku 168a ods. 2 smernice o DPH obmedziť odpočítanie na výdavky súvisiace so služobnými vozidlami úmerne ku skutočnému používaniu zdaniteľnou osobou na účely podnikania. Vzhľadom na počet vozidiel, ktoré sa používajú na oba účely, by navyše mohli vznikať značné daňové úniky.
            
            
               S cieľom zjednodušiť výber DPH a bojovať proti daňovým únikom sa Spojenému kráľovstvu povolilo od roku 1995
                  2
                a naposledy v roku 2016
                  3
               , aby právo nájomcu alebo leasingového nájomcu na odpočítanie DPH na vstupe z nákladov na prenájom alebo leasing vozidla, ak sa vozidlo nepoužíva výlučne na účely podnikania, obmedzilo do 31. decembra 2019 na 50 %. Aby sa zamedzilo dvojitému zdaneniu, Spojenému kráľovstvu sa takisto povoľuje nepovažovať súkromné používanie vozidla, ktoré si zdaniteľná osoba prenajíma alebo obstaráva na leasing na účely podnikania, za poskytovanie služieb za protihodnotu. 
            
            
               Na základe uvedenej výnimky nemusí osoba, ktorá si vozidlo prenajíma alebo obstaráva na leasing, viesť podrobné záznamy o najazdených kilometroch na súkromné účely pre všetky jednotlivé vozidlá ani zúčtovávať DPH za ich použitie na súkromné účely. Keďže možnosťou podľa článku 168a ods. 2 smernice o DPH sa nestanovuje čiastočné odpočítanie v paušálnej sadzbe a táto možnosť by sa mohla uplatniť len na DPH na vstupe v prípade vozidiel, ktoré sú súčasťou majetku podniku zdaniteľnej osoby, výnimka je preto primeraným opatrením na dosiahnutie požadovaného zjednodušenia. 
            
            
               V súlade s článkom 3 ods. 2 rozhodnutia Rady 2007/884/ES
                  4
                v znení zmien Spojené kráľovstvo predložilo správu o uplatňovaní daného rozhodnutia, ktorá obsahuje aj preskúmanie uplatňovaného percentuálneho obmedzenia práva na odpočet DPH z prenájmu alebo leasingu vozidiel, ktoré sa nepoužívajú výlučne na účely podnikania.
            
            
               Výnimky sa zvyčajne udeľujú na obmedzený čas, aby sa dalo posúdiť, či je dané osobitné opatrenie primerané a účinné. Správa, ktorú predložilo Spojené kráľovstvo, nasvedčuje tomu, že 50 % pomerné rozdelenie medzi používaním na účely podnikania a na súkromné účely (alebo na akékoľvek iné účely než účely podnikania v zmysle článku 26 ods. 1 písm. a) smernice 2006/112/ES) v súčasnosti naďalej zodpovedá celkovému používaniu vozidiel, ktoré si zdaniteľné osoby obstarali na leasing alebo prenajali, na účely podnikania a na súkromné účely v Spojenom kráľovstve. Predĺženie platnosti odchyľujúceho sa opatrenia je preto primerané.
            
            
               
                  Spojené kráľovstvo požiadalo o povolenie naďalej uplatňovať túto výnimku až do konca vykonávacieho obdobia stanoveného v dohode o vystúpení. Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Podľa článku 50 ods. 3 Zmluvy o EÚ sa zmluvy prestanú vzťahovať na vystupujúci členský štát odo dňa nadobudnutia platnosti dohody o vystúpení alebo v prípade, ak sa tak nestane, dva roky po oznámení, pokiaľ Európska rada jednomyseľne nerozhodne o predĺžení tejto lehoty po dohode s dotknutým členským štátom. Táto lehota bola trikrát predĺžená, naposledy rozhodnutím Európskej rady (EÚ) 2019/1810
                     5
                  , ktorým sa predlžuje do 31. januára 2020.
               
               
                  Rada 11. januára 2019 na základe rozhodnutia (EÚ) 2019/274
                     6
                   schválila podpísanie dohody o vystúpení, ktorá sa dosiahla na úrovni vyjednávačov 14. novembra 2018. Únia potvrdila, že v prípade, keď parlament Spojeného kráľovstva schváli dohodu o vystúpení, je pripravená urýchlene pristúpiť k jej podpísaniu a uzavretiu. Vo štvrtej časti dohody o vystúpení
                     7
                   sa stanovuje prechodné obdobie, ktoré začína plynúť dňom nadobudnutia platnosti dohody a počas ktorého sa právo Únie naďalej uplatňuje na Spojené kráľovstvo a v Spojenom kráľovstve, ako sa stanovuje v dohode.
               
               
                  Toto rozhodnutie sa v každom prípade uplatňuje len dovtedy, pokiaľ sa právo Únie uplatňuje na Spojené kráľovstvo a v Spojenom kráľovstve.
               
               
                  Vzhľadom na neistotu v súvislosti s dátumom nadobudnutia platnosti dohody o vystúpení sa za najvhodnejší postup považuje zaviesť doložku o ukončení platnosti s termínom stanoveným na 31. december 2022. Ak sa bude očakávať nová žiadosť o predĺženie na obdobie po 31. decembri 2022, Spojené kráľovstvo bude musieť predložiť novú správu najneskôr do 1. apríla 2022.
               
               
                  V prípade vystúpenia Spojeného kráľovstva z Európskej únie bez dohody alebo v prípade ratifikácie dohody o vystúpení sa však táto výnimka prestane uplatňovať k dátumu, ktorý nastane ako prvý: k 31. decembru 2022, alebo k dátumu vystúpenia z Únie bez dohody, alebo k dátumu ukončenia prechodného obdobia stanoveného v dohode o vystúpení v prípade ratifikácie tejto dohody.
               
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky v súvislosti s právom na odpočet boli udelené aj iným členským štátom. 
            
         
         
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočítanie DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní statusu quo, ktorými sa obmedzuje právo na odpočet DPH v súvislosti s osobnými motorovými vozidlami. 
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa môže vzťahovať obmedzenie práva na odpočítanie
                     8
                  , je takáto výnimka až do harmonizácie týchto pravidiel na úrovni EÚ primeraná. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci) 
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to predchádzať určitým druhom daňových únikov alebo vyhýbaniu sa daňovým povinnostiam a zjednodušiť výber DPH v konkrétnom odvetví.
               
            
            
               •Výber nástroja
            
            
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Nevykonali sa žiadne konzultácie so zainteresovanými stranami. Tento návrh vychádza zo žiadosti, ktorú predložilo Spojené kráľovstvo, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Cieľom rozhodnutia je predĺžiť platnosť zjednodušujúceho opatrenia, ktoré má zabrániť daňovým únikom súvisiacim s DPH a zjednodušiť postup výmeru dane. Dané 50 % obmedzenie odpočítania dane na vstupe predstavuje približnú náhradnú hodnotu, pokiaľ ide o skutočnú výšku splatnej dane z používania príslušných vozidiel na súkromné jazdy. Odstraňuje nutnosť, aby osoba, ktorá si prenajíma alebo obstaráva na leasing vozidlo, viedla záznamy o kilometroch prejazdených služobnými vozidlami na súkromné účely a aby účtovala o dani zo skutočného použitia jednotlivých vozidiel na súkromné účely. 
               
               
                  Vzhľadom na úzky rozsah pôsobnosti danej výnimky a na jej dočasné uplatňovanie bude vplyv v každom prípade obmedzený.
               
            
         
         
            
               4.VPLYV NA ROZPOČET
            
            
               Návrh nebude mať žiadny negatívny vplyv na rozpočet EÚ.
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu stanovenú na 31. december 2022. Ak Spojené kráľovstvo vystúpi z Európskej únie bez dohody ešte pred týmto dátumom, toto rozhodnutie sa automaticky prestane uplatňovať v deň vystúpenia v dôsledku uplatnenia článku 50 Zmluvy o EÚ. Ak začne platiť dohoda o vystúpení, toto rozhodnutie sa prestane uplatňovať v deň ukončenia prechodného obdobia stanoveného v dohode, ak bude stanovený na dátum pred 31. decembrom 2022.
               
               
                  Ak by Spojené kráľovstvo uvažovalo o ďalšom predĺžení tohto odchyľujúceho sa opatrenia na obdobie po roku 2022, Komisii by sa mala spolu so žiadosťou o predĺženie predložiť nová hodnotiaca správa, a to najneskôr 1. apríla 2022.
               
            
            
               2019/0239 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení rozhodnutie 2007/884/ES, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  9
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)V článku 168 a 169 smernice 2006/112/ES sa stanovuje právo zdaniteľných osôb na odpočet dane z pridanej hodnoty (DPH) z tovaru, ktorý im bol dodaný, a služieb, ktoré im boli poskytnuté, na účely ich zdaniteľných transakcií alebo na niektoré ďalšie účely. V článku 26 ods. 1 písm. a) uvedenej smernice sa použitie majetku podniku na súkromnú spotrebu zdaniteľnej osoby alebo jej zamestnancov, alebo všeobecnejšie na iné účely ako účely jej podnikania, považuje za poskytnutie služieb za protihodnotu.
            
            
               (2)Rozhodnutím Rady 2007/884/ES
                  10
                sa Spojenému kráľovstvu povoľuje obmedziť na 50 % právo nájomcu alebo príjemcu leasingu na odpočítanie DPH z nákladov na prenájom alebo leasing vozidla v súlade s článkom 168 alebo 169 smernice 2006/112/ES, ak sa vozidlo nepoužíva výlučne na účely podnikania. Rozhodnutím sa tiež povoľuje Spojenému kráľovstvu nepovažovať súkromné použitie služobného vozidla, ktoré si zdaniteľná osoba prenajala alebo obstarala na leasing, za poskytovanie služieb za protihodnotu. Týmito zjednodušujúcimi opatreniami sa odstraňuje potreba, aby osoba, ktorá si vozidlo prenajíma alebo obstaráva na leasing, viedla záznamy o kilometroch najazdených v tomto vozidle na súkromné účely a aby zúčtovávala DPH z kilometrov skutočne najazdených v tomto vozidle na súkromné účely. Platnosť rozhodnutia 2007/884/ES má uplynúť 31. decembra 2019.
            
            
               (3)Spojené kráľovstvo požiadalo listom, ktorý Komisia zaevidovala 2. apríla 2019, o povolenie naďalej uplatňovať odchyľujúce sa opatrenia povolené rozhodnutím 2007/884/ES (ďalej len „odchyľujúce sa opatrenia“). 
            
            
               (4)Listom z 29. apríla 2019 Komisia informovala ostatné členské štáty podľa článku 395 ods. 2 smernice 2006/112/ES o žiadosti, ktorú predložilo Spojené kráľovstvo. Listom z 2. mája 2019 Komisia oznámila Spojenému kráľovstvu, že má všetky informácie, ktoré považuje za potrebné na posúdenie žiadosti.
            
            
               (5)Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Podľa článku 50 ods. 3 Zmluvy o EÚ sa zmluvy prestanú vzťahovať na vystupujúci členský štát odo dňa nadobudnutia platnosti dohody o vystúpení alebo v prípade, ak sa tak nestane, dva roky po oznámení, pokiaľ Európska rada jednomyseľne nerozhodne o predĺžení tejto lehoty po dohode s dotknutým členským štátom. Táto lehota bola trikrát predĺžená, naposledy rozhodnutím Európskej rady (EÚ) 2019/1810
                  11
               , ktorým sa predlžuje do 31. januára 2020.
            
            
               (6)Rada 11. januára 2019 na základe rozhodnutia (EÚ) 2019/274
                  12
                schválila podpísanie dohody o vystúpení, ktorá sa dosiahla na úrovni vyjednávačov 14. novembra 2018. Únia potvrdila, že v prípade, keď parlament Spojeného kráľovstva schváli dohodu o vystúpení, je pripravená urýchlene pristúpiť k jej podpísaniu a uzavretiu. Vo štvrtej časti dohody o vystúpení
                  13
                sa stanovuje prechodné obdobie, ktoré začína plynúť dňom nadobudnutia platnosti dohody a počas ktorého sa právo Únie naďalej uplatňuje na Spojené kráľovstvo a v Spojenom kráľovstve, ako sa stanovuje v dohode.
            
         
         
            
               (7)Toto rozhodnutie sa v každom prípade uplatňuje len dovtedy, pokiaľ sa právo Únie uplatňuje na Spojené kráľovstvo a v Spojenom kráľovstve.
            
            
               (8)Spojené kráľovstvo spolu so žiadosťou predložilo Komisii správu v súlade s článkom 3 ods. 2 rozhodnutia 2007/884/ES vrátane preskúmania percentuálneho obmedzenia, ktoré sa uplatňuje na právo na odpočet DPH. Z údajov, ktoré Spojené kráľovstvo poskytlo, vyplýva, že percentuálne obmedzenie na 50 % naďalej primerane odzrkadľuje súčasnú situáciu v praxi, pokiaľ ide o pomer používania vozidiel dotknutých týmito odchyľujúcimi sa opatreniami na účely podnikania a na iné účely. Predĺženie odchyľujúcich sa opatrení by sa však malo obmedziť na čas potrebný na vyhodnotenie účinnosti odchyľujúcich sa opatrení a primeranosti percentuálnej sadzby. Spojenému kráľovstvu by sa preto malo povoliť, aby pokračovalo v uplatňovaní odchyľujúcich sa opatrení na ďalšie obmedzené obdobie, a to do 31. decembra 2022.
            
            
               (9)Mal by sa stanoviť konečný termín na vyžiadanie povolenia na akékoľvek ďalšie predĺženie odchyľujúcich sa opatrení po roku 2022. Od Spojeného kráľovstva by sa takisto malo vyžadovať, aby s prípadnou žiadosťou o predĺženie predložilo správu vrátane preskúmania percentuálneho obmedzenia, ktoré sa uplatňuje na právo na odpočet DPH.
            
            
               (10)Odchyľujúce sa opatrenia nebudú mať žiadny nepriaznivý vplyv na vlastné zdroje Únie založené na DPH,
            
            
               PRIJALA TOTO ROZHODNUTIE: 
            
            
               Článok 1
            
            
               Článok 3 rozhodnutia 2007/884/ES sa nahrádza takto:
            
            
               „Článok 3
            
            
               Toto rozhodnutie platí do 31. decembra 2022.
            
            
               Prípadná žiadosť o povolenie predĺženia odchyľujúcich sa opatrení schválených v tomto rozhodnutí sa predloží Komisii do 1. apríla 2022. Žiadosť sa podá spoločne so správou, ktorá bude obsahovať preskúmanie uplatňovaného percentuálneho obmedzenia práva na odpočet DPH z prenájmu alebo leasingu vozidiel, ktoré sa nepoužívajú výlučne na účely podnikania.“
            
            
               Článok 2
            
            
               Toto rozhodnutie je určené Spojenému kráľovstvu Veľkej Británie a Severného Írska.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Rozhodnutie Rady 95/252/ES z 29. júna 1995, ktorým sa Spojenému kráľovstvu povoľuje uplatňovať opatrenie odchyľujúce sa od článkov 6 a 17 šiestej smernice Rady 77/388/EHS o zosúladení právnych predpisov členských štátov týkajúcich sa daní z obratu (Ú. v. ES L 159, 11.7.1995, s. 19).
               
               
                  
                     (3)
                  
                        Platnosť rozhodnutia Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21), sa predĺžila vykonávacím rozhodnutím Rady 2011/37/EÚ z 18. januára 2011 (Ú. v. EÚ L 19, 22.1.2011, s. 11) do 31. decembra 2013, vykonávacím rozhodnutím Rady 2013/681/EÚ z 15. novembra 2013 do 31. decembra 2016 (Ú. v. EÚ L 316, 27.11.2013, s. 41) a vykonávacím rozhodnutím Rady (EÚ) 2016/2265 zo 6. decembra 2016 (Ú. v. EÚ L 342, 16.12.2016. s. 28) až do 31. decembra 2019.
               
               
                  
                     (4)
                  
                        Rozhodnutie Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21).
               
               
                  
                     (5)
                  
                        Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o Európskej únii (Ú. v. EÚ L 278I, 30.10.2019, s. 1).
               
               
                  
                     (6)
                  
                        Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 47 I, 19.2.2019, s. 1).
               
               
                  
                     (7)
                  
                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 144 I, 25.4.2019, s. 1.).
               
               
                  
                     (8)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21. 5. 2014, s. 3).
               
               
                  
                     (9)
                  
                        Ú. v. EÚ L 347, 11.12.2006, s. 1.
               
               
                  
                     (10)
                  
                        Rozhodnutie Rady 2007/884/ES z 20. decembra 2007, ktorým sa Spojenému kráľovstvu povoľuje, aby naďalej uplatňovalo opatrenie odchyľujúce sa od článku 26 ods. 1 písm. a), článkov 168 a 169 smernice 2006/112/ES o spoločnom systéme dane z pridanej hodnoty (Ú. v. EÚ L 346, 29.12.2007, s. 21).
               
               
                  
                     (11)
                  
                        Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 278I, 30.10.2019, s. 1).
               
               
                  
                     (12)
                  
                        Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 47 I, 19.2.2019, s. 1).
               
               
                  
                     (13)
                  
                        Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 144 I, 25.4.2019, s. 1.).